Одбор подржава пуну нормализацију и побошљање односа између Републике Србије и Босне и Херцеговине, као и успостављање пријатељске и добросуседске сарадње;

Одбор подржава настојања Босне и Херцеговине да постане пуноправна чланица Европске уније и очекује да ће то допринети истинској равноправности три конститутивна народа и два ентитета у БиХ;

Одбор очекује да међународне организације, пре свега инстутиције Европске уније, током овог процеса појачано надзиру поштовање личних и колективних права припадника три конститутивна народа, заснованим на прописима Босне и Херцеговине и међународним документима и да неће дозволити мајоризацију једног народа над другим, по било којем основу;

Одбор указује да је положај српског народа у Федерацији БиХ изузетно тежак и да су Срби по многим основима доведени у неравноправан положај. То се посебно огледа у следећим областима;

- Број Срба који живе на територији Федерације БиХ, према свим расположивим подацима, неколико пута је мањи од броја који је утврђен пописом становништва 1991. године;

- Србе се уопште не враћају, или у веома малом броју враћају на великом делу територије Федерације БиХ, посебно у велике градове, јер им није омогућен одржив повратак суочавају се с дискриминацијом и угрожавањем безбедности;

- Власти Федерације БиХ издвајају недовољна средства за обнову у рату уништених кућа и станова српског становништва, чиме се онемогућава њихов повратак у своје домове;

- Изражена је институционална дискриминација Срба приликом запошљавања, како у органима државне управе и локалне самоуправе, тако и у јавним и приватним предузећима;

- Иако по законима имају право, Срби нису на адекватан начин представљени у органима и институцијама власти Федерације БиХ, од локалне, преко регионалне, до ентитетске. Еклатантан пример за то је да Срби немају ниједног представника у Представничком дому Парламента;

- Срби немају право на школовање на својем матерњем језику, а овај проблем је посебно изражен у општинама западног дела Федерације БиХ - Дрвару, Гламочу, Босанском Грахову и Босанском Петровцу;

- Коришћење ћириличког писма у јавној употреби практично не постоји на територији Федерације БиХ;

-Споро се или уопште не обнављају храмови Српске православне цркве и споро се одвија процес враћања одузете имовине СПЦ;

- Ентитески симболи Федерације БиХ не садрже ниједан елеменат српског народа;

- Лош економски положај општина у западном делу Ф БиХ последица је и одсуства улагања ентитетских и регионалних власти у привреду и инфраструктуру ових крајева, што резултује великом незапосленошћу, ниским стандардом, невраћањаем прогнаног становништва и појачаним исељавањем;

Одбор позива органе Федерације БиХ да омогуће припадницима српске заједнице јавну употребу, информисање, истицање ознака и натписа, образовање и васпитање на српском језику и ћириличком писму, као и да обезбеде потребна финансијска средства за рад српских школских, културних, просветних, научних и привредних организација;

Одбор очекује од органа и институција Федерације БиХ гарантовање и пуну примену уставних и законских прописа о правима и слободама конститутивних народа, као важног дела основних људских права и слобода.

Одбор позива надлежне органе власти у Ф БиХ да гарантују безбедност припадника српске заједнице, откривање и санкционисање починилаца кривичних дела на националној основи, враћање одузете имовине грађанима српске националности и српским институцијама и удружењима, исплате старе девизне штедње, обезбеђивање материјалних услова за одржив повратак прогнаног становништва у места њиховог претходног боравка, правично решавање нерешених питања носилаца станарског права, конвалидације радног стажа, као и других материјално-статусних питања;

Одбор са забринутошћу прати бројне и континуиране случајеве физичких и вербалних напада на припаднике српског народа у Ф БиХ и угрожавање њихових материјалних добара;

Одбор пружа пуну подршку припадницима српског народа у БиХ да се на попису становништва који се одржава од 1. до 15. октобра 2013. године слободно изјасне о својој националној и верској припадности, као и матерњем језику којим говоре.

Одбор позива представнике српског народа да буду ангажовани и јединствени у пописивачком процесу.

Позивамо институције Републике Србије да, у складу са Уставним и законским обавезама, припадницима српског народа пруже помоћ, како би попис у БиХ одразио објективну бројност припадника српског народа у оба ентитета;

Одбор очекује да органи БиХ омогуће одржавање пописа становништва у складу са европским стандардима, што подразумева и могућност слободног изјашњавања о националној и верској пропадности и матерњем језику, без дискриминације и притисака било које врсте. Очекујемо да омогуће и сразмерно учешће припадника српског народа у пописивачким комисијама и другим телима која учествују у овом процесу и транспарентност пописа становништва у свим његовим фазама, до објављивања коначних резултата.

Одбор позива Народну скупштину, Владу, Председника Републике, Канцеларију за сарадњу са дијаспором и Србима у региону и друге органе и институције Републике Србије да, у складу са Уставом и законима наше државе, развијају и унапређују односе матичне државе са припадницима српског народа у БиХ, посебно у Ф БиХ, да помажу очување њиховог националног, културног, језичког и верског идентитета, подстичу инвестиције из Србије у средине у којима живи српско становништво, посебно изградња путне инфраструктуре, а посебно пута Босанска Крупа-Босански Петровац, финансијски помажу рад српских институција, удружења и организација, стварају услове за одржив повратак прогнаних и избеглих Срба у места њиховог ранијег пребивалишта и пружају дипломатску и правну заштиту држављанима Србије и припадницима српског народа у БиХ, против којих се воде судски поступци због учешћа у ратним сукобима деведесетих година прошлог века на подручју бивше Југославије.